b"\n_START_ARTICLE_\nArxiu Gav\xc3\xadn. Centre de Documentaci\xc3\xb3 de Cultura Popular i Religiosa de Catalunya\n_START_SECTION_\nHist\xc3\xb2ria institucional\n_START_PARAGRAPH_\nL'Arxiu Gav\xc3\xadn fou creat i gestionat pel mateix Josep Maria Gav\xc3\xadn almenys fins a l'any 1985. La Generalitat de Catalunya adquir\xc3\xad entre 1985 i 1987 bona part del fons\xc2\xa0documental de l'arxiu, per\xc3\xb2 deix\xc3\xa0 a Josep Maria Gav\xc3\xadn com a dipositari i gestor. Entre 1987 i el 2008 l'arxiu va augmentar considerablement el seu fons. A finals dels anys noranta, Gav\xc3\xadn inici\xc3\xa0 la recerca d'un espai on allotjar de forma permanent i definitiva el seu arxiu. Despr\xc3\xa9s de l'intent fracassat de portar l'arxiu a T\xc3\xa0rrega i a altres poblacions, l'any 2007 s'acord\xc3\xa0 el trasllat de l'arxiu al monestir de Santa Maria de Bellpuig de les Avellanes. Des de llavors l'arxiu \xc3\xa9s gestionat pels Germans Maristes amb la col\xc2\xb7laboraci\xc3\xb3 del Departament de Cultura de la Generalitat de Catalunya. L'arxiu s'integra dins dels Sistema d'Arxius de Catalunya.\n_START_SECTION_\nHist\xc3\xb2ria arxiv\xc3\xadstica\n_START_PARAGRAPH_\nL'Arxiu Gav\xc3\xadn s'inicia amb l'afici\xc3\xb3 de Josep Maria Gav\xc3\xadn a col\xc2\xb7leccionar estampes de Sant Josep, amb el temps aquesta col\xc2\xb7lecci\xc3\xb3 personal arribar\xc3\xa0 a superar les 50.000 estampes. Per tal d'ordenar-les Gav\xc3\xadn empr\xc3\xa0 t\xc3\xa8cniques i metodologies arxiv\xc3\xadstiques, creant inventaris, sistemes de classificaci\xc3\xb3 i descripci\xc3\xb3 propis, amb l'objectiu de preservar-les i fer-les f\xc3\xa0cilment accessibles. Aquesta experi\xc3\xa8ncia l'aplicar\xc3\xa0 posteriorment a la resta de fons documentals i col\xc2\xb7leccions, que ell mateix crear\xc3\xa0 o recollir\xc3\xa0._NEWLINE_El fons documental m\xc3\xa9s emblem\xc3\xa0tic de l'Arxiu Gav\xc3\xadn \xc3\xa9s el que agrupa les fotografies de les esgl\xc3\xa9sies de Catalunya, Catalunya del Nord, Andorra i Franja de Ponent._NEWLINE_Entre 1947 i 1997 Josep Maria Gav\xc3\xadn va rec\xc3\xb3rrer totes poblacions d'aquests territoris fotografiant tots els espais de culte cristi\xc3\xa0, estiguessin en actiu o no. En total 26.444 esgl\xc3\xa9sies fotografiades. Paral\xc2\xb7lelament a aquesta tasca, Gav\xc3\xadn va comen\xc3\xa7ar a confeccionar altres col\xc2\xb7leccions: el recull de premsa de pobles catalans, les postals, les Nadales, etc. Recollir i organitzar tot aquest fons documental li suposava un gran treball, que es podia fer gr\xc3\xa0cies a diversos voluntaris que col\xc2\xb7laboraven a l'arxiu. Finalment, l'exced\xc3\xa8ncia laboral a partir de 1985, va permetre a Gav\xc3\xadn la dedicaci\xc3\xb3 exclusiva a l'arxiu. A partir d'aquest moment s'amplia el nombre de col\xc2\xb7leccions, aix\xc3\xad com el nombre de donacions, i de voluntaris._NEWLINE_Des de la seva arribada al Monestir de les Avellanes l'arxiu continua rebent donacions de particulars, per\xc3\xb2 sobretot es treballa en l'adequaci\xc3\xb3 de la documentaci\xc3\xb3 per tal de fer-la accessible als usuaris i preservar-la.\xc2\xa0\n_START_SECTION_\nContingut i forma d'ingr\xc3\xa9s\n_START_PARAGRAPH_\nLa tipologia dels documents que preserva l'Arxiu Gav\xc3\xadn s\xc3\xb3n principalment imatges en suport de paper fotogr\xc3\xa0fic, postal, estampa o recordatori, felicitacions, etc. i en negatius en placa, clix\xc3\xa9s o diapositiva. Tamb\xc3\xa9 preserva imatges en suport digital._NEWLINE_Pel que fa al document impr\xc3\xa8s en suport paper: premsa, manuscrits, goigs, cartells, fulletons, mapes, publicacions peri\xc3\xb2diques i monografies entre altres._NEWLINE_L'ingr\xc3\xa9s habitual de documents a l'arxiu ha estat per tres vies. La primera, la dels fons generats per Josep Maria Gav\xc3\xadn; la segona, la donaci\xc3\xb3 de documents en petites quantitats i que s'han integrat al fons de l'arxiu; i la tercera, la donaci\xc3\xb3 de fons generats per altres persones i que s'han integrat a l'arxiu mantenint la seva unitat i forma d'organitzaci\xc3\xb3.\n_START_SECTION_\nLa seu de l'arxiu\n_START_PARAGRAPH_\nLa seu de l'Arxiu Gav\xc3\xadn al Monestir de les Avellanes fou inaugurada el 4 d'octubre de 2008. L'arxiu s'ubica en l'edifici de l'antiga fusteria del monestir. Va ser rehabilitat l'any 2006 i preparat per a allotjar-hi el servei d'un arxiu. L'edifici est\xc3\xa0 dividit en tres espais diferenciats: la sala de treball i consulta, el dip\xc3\xb2sit i la zona per exposicions."